Mɛi babaoo susuɔ akɛ Yehowa Odasefoi ji jamɔ hee ko gbɛ́i. Kɛ̃lɛ, nɔ ni fe afii 2,700 ni eho nɛ lɛ, atsɛ anɔkwa Nyɔŋmɔ lɛ tsuji lɛ akɛ ‘edasefoi.’ (Yesaia 43:10-12) Dani afi 1931 lɛ baashɛ lɛ, no mli lɛ atsɛɔ wɔ Biblia Kaselɔi. Mɛni hewɔ wɔtsake wɔgbɛ́i lɛ ni wɔfee lɛ Yehowa Odasefoi lɛ?\nEhãa anaa Nyɔŋmɔ ni wɔjáa. Nyɔŋmɔ gbɛ́i ni ji Yehowa lɛ jeɔ kpo shii akpei abɔ yɛ Biblia lɛ mli yɛ blema wolokpoi ni akɛ niji ŋmala lɛ amli. Akɛ gbɛnaa gbɛ́i tamɔ Nuŋtsɔ loo Nyɔŋmɔ eye gbɛ́i nɛɛ najiaŋ yɛ Biblia shishitsɔɔmɔi babaoo amli. Kɛ̃lɛ, anɔkwa Nyɔŋmɔ lɛ jie lɛ diɛŋtsɛ egbɛ́i Yehowa lɛ shi etsɔɔ Mose, ni ekɛɛ lɛ akɛ: “Enɛ ji migbɛ́i kɛmiiya naanɔ.” (2 Mose 3:15) Etsɔ gbɛ nɛɛ nɔ ehã ana akɛ, esoro lɛ kwraa yɛ amale nyɔŋmɔi fɛɛ ahe. Wɔshiɔ wɔtsitsi akɛ Nyɔŋmɔ gbɛ́i krɔŋkrɔŋ lɛ kã wɔnɔ.\nEhãa anaa nitsumɔ ni akɛwo wɔdɛŋ. Mɛi babaoo ni hi shi yɛ blema, kɛjɛ nuu anɔkwafo Habel yinɔ tɔ̃ɔ lɛ, ye hemɔkɛyeli ni amɛyɔɔ yɛ Yehowa mli lɛ he odase. Yɛ afii ohai abɔ ni eho lɛ amli lɛ, Noa, Abraham, Sara, Mose, David, kɛ mɛi krokomɛi bafata “odasefoi babaoo tamɔ atatu” nɛɛ ahe. (Hebribii 11:4–12:1) Tamɔ bɔ ni mɔ ko baanyɛ aye odase yɛ saneyelihe ehã mɔ ko ni efeko efɔŋ ko lɛ, nakai nɔŋŋ wɔ hu wɔtswa wɔfai shi akɛ wɔbaahã mɛi ale anɔkwale ni kɔɔ Nyɔŋmɔ he lɛ.\nWɔkɛmiikase Yesu. Biblia lɛ tsɛɔ Yesu akɛ “anɔkwa odasefonyo ni yeɔ anɔkwa.” (Kpojiemɔ 3:14) Yesu diɛŋtsɛ kɛɛ akɛ ehã ekaselɔi lɛ ‘le Nyɔŋmɔ gbɛ́i lɛ,’ ni etee nɔ eye anɔkwale ni kɔɔ Nyɔŋmɔ he lɛ he “odase.” (Yohane 17:26; 18:37) No hewɔ lɛ, esa akɛ Kristo anɔkwa sɛɛnyiɛlɔi lɛ ahã Yehowa gbɛ́i lɛ akã amɛnɔ ni amɛhã mɛi ale gbɛ́i nɛɛ. Enɛ ji nɔ ni Yehowa Odasefoi bɔɔ mɔdɛŋ akɛ amɛbaafee.\nMɛni hewɔ Biblia Kaselɔi lɛ hã abɔi amɛ tsɛmɔ akɛ Yehowa Odasefoi lɛ?\nKɛmaje Mɔ Ko Kɛmaje Mɔ Ko Mɛni Hewɔ Atsɛɔ Wɔ Yehowa Odasefoi?